钦定古今图书集成/明伦汇编/官常典/第397卷 > 庞泮
## 钦定古今图书集成/明伦汇编/官常典/第397卷 > 庞泮

按《明外史》本传：“泮字原化，天台人，成化二十年进士。
授工科给事中。弘治初，御史畅亨劾中官张庆，反为
诬讦，泮疏直之。中旨取善击铜鼓者，泮疏谏，屡迁刑
科都给事中。副使杨茂元被逮，泮率同列救之，茂元
得薄谴。九年四月，帝以岷王劾武冈知州刘逊，命逮
之。泮率同官吕献等言：锦衣天子亲军，非不轨及妖
言重情，不可轻遣。逊所坐微，而王奏牵左证百人，势
难尽逮。宜敕抚按官体勘。”疏入，忤旨，下泮等四十二
人及御史刘绅等二十人诏狱。六科署空，吏部尚书
屠滽请令中书伐收部院封事。詹事杨守阯贻书责
滽，不疏救。会御史张淳方奉使还，耻独不与，抗疏论
之。考功郎中储巏亦谏，滽等复率九卿救之。帝乃释
泮等，皆停俸三月。中官何鼎以直言下狱，杨鹏、戴礼
夤缘入司礼监。泮等言：“鼎狂直，宜容鹏等得罪先朝，
俾参机密，害非小。”会御史黄山、张泰等亦以为言。帝
怒，诘“外臣何由知内廷事。”令对状，停泮等俸半岁。威
宁伯王越谋起用，中官蒋琮、李广有罪，外戚周彧、张
鹤龄纵家奴杀人。泮皆极论，直声甚著。十一年擢福
建右参政。中官夺宋儒黄干宅为僧庵，泮改为书院
以祀干。迁河南右布政使。中旨取《洛阳牡丹》，疏请罢
之。转广西左布政使，致仕。